钦定古今图书集成/明伦汇编/氏族典/第065卷 > 《廖用贤尚友录》 > 虞潭
## 钦定古今图书集成/明伦汇编/氏族典/第065卷 > 《廖用贤尚友录》 > 虞潭

按《晋书虞潭传》：“潭字思奥，会稽馀姚人，吴骑都尉翻
之孙也。清贞有检操，州辟从事主簿，举秀才。大司马
齐王冏请为祭酒，除祁乡令，徙醴陵令。值张昌作乱，
周旋征讨，以军功赐爵都亭侯。陈敏反，领庐陵太守，
转南康太守，进爵东乡侯。寻被元帝檄，使讨江州刺
史华轶。轶平，领安成太守。王敦叛，潭为湘东太守，以”
疾辞。元帝召补丞相军谘祭酒，转琅邪国中尉。帝为
晋王，除屯骑校尉，徙右卫将军，迁宗正卿，以疾告归。
会王含、沈充等攻逼京都，潭起义军，自假明威将军，
进赴国难。明帝手诏潭为冠军将军，领会稽内史。罢
兵，征拜尚书，寻补右卫将军，加散骑常侍。成帝即位，
出为吴兴太守，加辅国将军。以讨充功，进爵零陵县
侯。苏峻反，加潭督三吴晋陵宣城义兴五郡军事。峻
平，潭以母老，辄去官还馀姚。诏转镇军将军、吴国内
史，复徙会稽内史，未发，还复吴都。以前后功，进爵武
昌县侯。咸康中，进卫将军。母忧，服阕，以侍中、卫将军
征。既至，更拜右光禄大夫、开府仪同三司。卒于位。追
赠左光禄大夫，谥孝烈。子仡嗣。